Tampereen uudelle asuinalueelle tulee puukerrostaloja ja lähes sata omakotitonttia – Vuoreksen kokoiselle alueelle mahtuu 11 000 asukasta

Lahdentien pohjoispuolella Tampereen ja Kangasalan rajalla on nyt rakentamatonta metsää, mutta vuoteen 2040 mennessä alueella asuu noin 11 000 asukasta. Tampereen puolella rajaa uuden kaupunginosan nimi on Ojala, Kangasalan puolella taas Lamminrahka. Yhdessä Ojala-Lamminrahkasta tulee Vuoreksen kokoinen uusi asuinalue Tampereen Atalan ja Kangasalan Vatialan väliin. Tampereen ja Kangasalan keskustoihin on matkaa noin kymmenen kilometriä Tampereen Ojalan ensimmäinen asemakaavaehdotus on valmistunut. Kaava käynnistää alueen rakentamisen ja tuo kodin 2 000 asukkaalle. Suunnittelua jatketaan myöhemmin seuraavilla asemakaavoilla, joiden ohjaamana Ojalasta kasvaa noin 4 500 asukkaan alue. Samaan aikaan Kangasala alkaa rakentaa Lamminrahkaa, jonne tulee 6 500–8 000 asukasta. Alueelle tulee Tampereen ja Kangasalan yhteinen, tuhannen oppilaan yhtenäiskoulu. Myös raitiotiehen varaudutaan. Rakentaminen alkaa ensi vuonna. Tampereen puolella liikkeelle lähdetään Ojala-Lamminrahkan pääkadun rakentamisella, ja Kangasalan puolella Lahdentien eritasoliittymän rakentamisella. Koko Ojala-Lamminrahkan läpi kulkee 3,5 kilometriä pitkä pääkatu, joka on nimetty Mossin puistokaduksi. Tämä liikenteen valtasuoni ulottuu Kangasalan Lamminrahkaan rakennettavasta Lahdentien eritasoliittymästä aina Aitolahdentielle asti. Puukerrostaloja Ojalan keskusta sijoittuu Mossin puistokadun ja siitä erkanevan Mossinkaaren risteyksen ympärille. Keskustassa rakentaminen on kerrostalovaltaista. Myös alueen tärkeimmät palvelut sijoittuvat keskustaan. Asemakaava-alueella uutta rakennusoikeutta muodostuu noin 95 500 kerrosneliömetriä. Alueelle syntyy 98 uutta omakotitonttia, mikä vastaa Tampereella noin vuoden tonttitarvetta. Lähes puolet kaavan kerrosalasta on varattu yhtiömuotoisille pientalotonteille. Keskustaan tulee myös kerrostalokortteleita, joille on varattu rakennusoikeutta 29 300 kerrosneliömetriä. Ojalan keskustaan on kaavassa määrätty puurakentamista. Myös kerrostalojen julkisivut tehdään puusta. Väritykseen toivotaan murrettuja metsäluonnon sävyjä. Yli 18 miljoonaa euroa Uusi asuinalue vaatii isoja investointeja, jotka painottuvat rakentamisen alkuvaiheeseen. Ensimmäisen asemakaavan edellyttämät investoinnit kunnallistekniikan rakentamiseen nousevat yhteensä noin 18,4 miljoonaan euroon. Katurakentamisen osuus on tästä noin 9,4 miljoonaa euroa ja vesihuollon noin 5,5 miljoonaa euroa. Kaupunki saa vastineeksi tuloja tonttien vuokraamisesta tai myynnistä rakentajille. Arvioitu kaavan tuottama tulo on noin 200 euroa kerrosneliömetriä kohti eli yhteensä 18,7 miljoonaa euroa. Kokonaisuudessaan Ojalan toteuttamisen on laskettu vaativan 44 miljoonan euron investoinnit. Vastaavasti koko Ojalan alueen tuottojen on arvioitu nousevan noin 50 miljoonaan euroon. Yhdyskuntalautakunta hyväksyi tiistaina asemakaavaehdotuksen nähtäville, minkä jälkeen se etenee kaupunginhallituksen ja valtuuston hyväksyttäväksi. Tällaiset ovat Ojalan alueen havainnekuvat: Korjaus otsikkoon: Alueelle mahtuu yhteensä 11 000 asukasta, ensivaiheessa 2000.